Edizzjoni Provviżorja
KONKLUŻJONIJIET TAL‑AVUKAT ĠENERALI
RANTOS
ippreżentati fis‑26 ta’ Frar 2026 (1)
Kawżi C‑496/23 P u C‑497/23 P
Meta Platforms Ireland Ltd, li kienet Facebook Ireland Ltd
vs
Il‑Kummissjoni Ewropea
“Appell – Kompetizzjoni – Artikolu 102 TFUE – Abbuż minn pożizzjoni dominanti – Suq tad-data – Proċedura amministrattiva – Regolament (KE) Nru 1/2003 – Artikolu 18(3) – Deċiżjoni ta’ talba għal informazzjoni – Natura neċessarja tal-informazzjoni mitluba – Proporzjonalità – Dritt għar-rispett tal-ħajja privata – Kamra virtwali tad-data – Prinċipju ta’ amministrazzjoni tajba – Sigriet professjonali”
Introduzzjoni
1.        Permezz tal-appelli tagħha, Meta Platforms Ireland Ltd (iktar ’il quddiem l-“appellanti”) titlob l-annullament tas-sentenzi tal-Qorti Ġenerali tal-Unjoni Ewropea tal‑24 ta’ Mejju 2023, Meta Platforms Ireland vs Il‑Kummissjoni (T‑452/20, iktar ’il quddiem l-“ewwel sentenza appellata”, EU:T:2023:277) u Meta Platforms Ireland vs Il‑Kummissjoni (T‑451/20, iktar ’il quddiem it-“tieni sentenza appellata”, EU:T:2023:276), li permezz tagħhom hija ċaħdet ir-rikorsi tagħha intiżi għall-annullament ta’ deċiżjonijiet tal-Kummissjoni Ewropea li jirrigwardaw talbiet għal informazzjoni tal-Kummissjoni Ewropea skont l-Artikolu 18(3) u l-Artikolu 24(1)(d) tar-Regolament (KE) Nru 1/2003 (2), li jirrigwardaw il-komunikazzjoni ta’ dokumenti interni tal-appellanti, miżmuma minn kontrolluri ta’ din tal-aħħar, prodotti matul diversi snin u identifikati abbażi ta’ termini ta’ tfittxija esposti f’dawn id-deċiżjonijiet (iktar ’il quddiem id-“deċiżjonijiet kontenzjużi”) (3).
2.        Dawn l-appelli jistiednu lill-Qorti tal-Ġustizzja tippreċiża l-portata tas-setgħa tal-Kummissjoni li titlob informazzjoni mingħand impriżi permezz ta’ tfittxijiet elettroniċi bbażati fuq kombinazzjoni ta’ termini ta’ tfittxija, inkluż informazzjoni personali jew kummerċjali kunfidenzjali.
Il-kuntest ġuridiku
3.        L-Artikolu 18 tar-Regolament Nru 1/2003, intitolat “Talba għall-informazzjoni”, jistabbilixxi, fil-paragrafi 1 sa 3 tiegħu:
“1.      Sabiex tagħmel id-doveri assenjati lilha min dan ir-Regolament, il-Kummissjoni tista’, permezz ta’ talba sempliċi jew ta’ deċiżjoni, tirrikjedi l-impriża u l-assoċjazzjoni ta’ l-impriża li tipprovdi l-informazzjoni kollha neċessarja.
2.      Meta tintbagħat talba sempliċi għall-informazzjoni li xi impriża jew assoċjazzjoni ta’ l-impriża, il-Kummissjoni ħa ssemmi il-bażi legali u ir-raġuni għat-talba, tispeċifika liema informazzjoni hi rikjesta u twaħħal limitu ta’ ħin li fih l-informazzjoni għandha tiġi provduta, u il-pieni previsti mil-Artikolu 23 għal-fornitura inkorretta jew informazzjoni qarrieqa.
3.      Fejn il-Kummissjoni tirrikjedi l-impriża u l-assoċjazzjoni ta’ l-impriża biex tiffornixxi informazzjoni b’deċiżjoni, hi ħa tiddikjara il-bażi legali u ir-raguni għat-talba, tispeċifika liema inofrmazzjoni hi rikjesta u twaħħal il-limitu ta’ ħin li fiħ irrid jiġi provduta. Hi ħa tindika ukoll il-pieni previsti mil-Artikolu 23 u tindika jew timponi il-pieni previsti mil-Artikolu 24. Hi ħa tindika ukoll id-dritt ta’ reviżjoni tad-deċiżjoni mil-Qorti tal-Ġustizzja [tal-Unjoni Ewropea].”
Il-fatti li wasslu għall-kawża u s-sentenzi appellati
4.        Wara l-ewwel żewġ sensiliet ta’ talbiet għal informazzjoni, li għalihom l-appellanti kienet wieġbet f’diversi stadji (4), il-Kummissjoni adottat, fl‑4 ta’ Mejju 2020, iż-żewġ deċiżjonijiet inizjali Facebook Marketplace u Facebook Data, li jordnaw lill-appellanti tipprovdilha l-informazzjoni mitluba, taħt piena ta’ pagamenti ta’ penalità fl-assenza ta’ komunikazzjoni ta’ informazzjoni kompleta u eżatta (5).
5.        Fil‑15 ta’ Lulju 2020, l-appellanti ppreżentat rikorsi kontra dawn id-deċiżjonijiet quddiem il-Qorti Ġenerali, u permezz ta’ atti separati, talbiet għal miżuri provviżorji, li abbażi tagħhom il-President tal-Qorti Ġenerali, wara li ordna s-sospensjoni tal-eżekuzzjoni tal-imsemmija deċiżjonijiet sad-data tad-digrieti li jtemmu l-proċedura għal miżuri provviżorji, permezz tad-digrieti tad‑29 ta’ Ottubru 2020, ordna b’mod partikolari, is-sospensjoni tal-eżekuzzjoni tal-istess deċiżjonijiet, sa fejn l-obbligu li kien stabbilit fihom kien jirrigwarda dokumenti li ma kinux marbuta mal-attivitajiet kummerċjali tar-rikorrenti u li kienu jinkludu data personali sensittiva (iktar ’il quddiem id-“dokumenti protetti”), sakemm ma tkunx implimentata l-proċedura ta’ kamra virtwali tad-data prevista minn dawn id-digrieti (6).
6.        Fil‑11 ta’ Diċembru 2020, il-Kummissjoni adottat id-Deċiżjonijiet ta’ emenda Facebook Marketplace u Facebook Data, li minbarra li ordnaw lill-appellanti tikkomunika l-informazzjoni mitluba taħt piena ta’ pagamenti ta’ penalità, integraw il-proċedura ta’ kamra virtwali tad-data, prevista mill-imsemmija digrieti għal miżuri provviżorji, għall-produzzjoni ta’ dokumenti protetti.
7.        Fit‑8 ta’ Frar 2021, l-appellanti, abbażi tal-Artikolu 86 tar-Regoli tal-Proċedura tal-Qorti Ġenerali, addattat ir-rikorsi tagħha sabiex tittieħed inkunsiderazzjoni l-adozzjoni ta’ dawn id-deċiżjonijiet.
8.        Permezz tas-sentenzi appellati, il-Qorti Ġenerali ċaħdet ir-rikorsi ppreżentati mir-rikorrenti fl-intier tagħhom, billi eskludiet għalhekk it-tliet motivi li hija kienet invokat u li kienu bbażati, l-ewwel nett, fuq nuqqas ta’ motivazzjoni, it-tieni nett, fuq ksur tal-Artikolu 18 tar-Regolament Nru 1/2003, tad-drittijiet tad-difiża u fuq użu ħażin ta’ poter, u t-tielet nett, fuq ksur tad-dritt għar-rispett tal-ħajja privata, tal-prinċipju ta’ proporzjonalità u tad-dritt għal amministrazzjoni tajba.
Il-proċedura quddiem il-Qorti tal-Ġustizzja u t-talbiet tal-partijiet
9.        Fit‑3 ta’ Awwissu 2023, l-appellanti ppreżentat żewġ appelli kontra s-sentenzi appellati. Hija titlob lill-Qorti tal-Ġustizzja jogħġobha, qabelxejn, tannulla s-sentenzi appellati, sussegwentement, tannulla d-deċiżjonijiet ikkontestati, jew sussidjarjament, tibgħat lura l-kawżi quddiem il-Qorti Ġenerali, u fl-aħħar nett, tikkundanna lill-Kummissjoni għall-ispejjeż.
10.      Il-Kummissjoni titlob lill-Qorti tal-Ġustizzja jogħġobha tiċħad l-appelli u tikkundanna lir-rikorrenti għall-ispejjeż.
11.      Il-partijiet għamlu s-sottomissjonijiet orali tagħhom u taw it-tweġibiet tagħhom għall-mistoqsijiet magħmula mill-Qorti tal-Ġustizzja waqt is-seduta li nżammet fis‑26 ta’ Novembru 2025.
Analiżi
12.      L-appellanti tinvoka tliet aggravji insostenn taż-żewġ appelli tagħha, ibbażati, essenzjalment, fuq il-fatt li l-Qorti Ġenerali wettqet żbalji ta’ liġi, l-ewwel nett, billi ddeċidiet li ċerti termini ta’ tfittxija kienu konformi mal-prinċipju ta’ neċessità, it-tieni nett, billi ma kkritikatx l-assenza ta’ evalwazzjoni globali tal-osservanza tal-prinċipju ta’ neċessità mill-Kummissjoni, u t-tielet nett, billi ddeċidiet li din setgħet titlob dokumenti li kienu jinkludu informazzjoni kemm personali kif ukoll marbuta mal-attivitajiet kummerċjali tar-rikorrenti (iktar ’il quddiem id-“dokumenti mħallta”), mingħajr ma tipprevedi miżuri ta’ salvagwardja jew protezzjoni tal-informazzjoni personali (7).
Osservazzjonijiet preliminari
13.      Fl-ewwel lok, infakkar li l-Artikolu 18(1) tar-Regolament Nru 1/2003 jippermetti lill-Kummissjoni titlob lill-impriżi u lill-assoċjazzjonijiet ta’ impriżi, permezz ta’ sempliċi talba jew permezz ta’ deċiżjoni, jipprovdu l-informazzjoni kollha neċessarja għat-twettiq tal-kompiti assenjati lilha minn dan ir-regolament (8). L-Artikolu 18(3) tal-imsemmi regolament jipprevedi b’mod partikolari, li l-Kummissjoni għandha tindika l-bażi legali u l-għan tat-talba, tippreċiża l-informazzjoni mitluba u tistabbilixxi t-terminu li fih għandha tiġi pprovduta.
14.      B’mod iktar partikolari, skont il-ġurisprudenza tal-Qorti tal-Ġustizzja, l-obbligu li jiġi indikat l-għan tat-talba għal informazzjoni, li jikkostitwixxi element deċiżiv sabiex tiġi evalwata n-natura neċessarja tal-informazzjoni, jimplika li l-Kummissjoni għandha tindika s-suġġett tal-investigazzjoni tagħha fit-talba tagħha, u għalhekk tidentifika l-ksur allegat tar-regoli tal-kompetizzjoni. Madankollu, il-Kummissjoni ma hijiex obbligata tikkomunika lid-destinatarju ta’ ta’ tali talba l-informazzjoni kollha għad-dispożizzjoni tagħha dwar l-allegat ksur jew li tagħmel analiżi legali preċiża ta’ dak il-ksur, sakemm hija tindika b’mod ċar is-suspetti li jkollha l-intenzjoni tivverifika (9).
15.      F’dan ir-rigward, il-Kummissjoni tista’ titlob biss il-komunikazzjoni ta’ informazzjoni li tista’ tippermettilha tivverifika l-preżunzjonijiet ta’ ksur li jiġġustifikaw it-twettiq tal-investigazzjoni u li huma indikati fit-talba għal informazzjoni (10). Madankollu, fid-dawl tas-setgħa ta’ investigazzjoni wiesgħa mogħtija lilha mir-Regolament Nru 1/2003, hija għandha tevalwa jekk informazzjoni hijiex neċessarja sabiex tkun tista’ tiskopri ksur tar-regoli tal-kompetizzjoni tal-Unjoni (11).
16.      Fit-tieni lok, nirrileva li l-istħarriġ imwettaq mill-qorti tal-Unjoni fuq l-evalwazzjoni tal-Kummissjoni dwar in-natura neċessarja ta’ talba għal informazzjoni għandu jiġi evalwat fir-rigward tal-għan imsemmi f’din it-talba, jiġifieri s-suspetti ta’ ksur li hija għandha l-intenzjoni li tivverifika. Ir-rekwiżit ta’ korrelazzjoni bejn it-talba għal informazzjoni u l-ksur issuspettat hija ssodisfatta jekk il-Kummissjoni tista’ raġonevolment tippreżupponi, fid-data tat-talba, li din l-informazzjoni hija ta’ natura li tgħinha tiddetermina l-eżistenza ta’ dan il-ksur (12).
17.      B’mod iktar preċiż, il-Qorti tal-Ġustizzja, minn naħa, suppost tivverifika, fir-rigward tal-prinċipju ta’ neċessità, jekk il-korrelazzjoni bejn l-allegat ksur u l-informazzjoni mitluba hijiex suffiċjentement stretta sabiex tiġġustifika t-talba magħmula mill-Kummissjoni, u min-naħa l-oħra, għandha, b’applikazzjoni tal-prinċipju ta’ proporzjonalità, tiddetermina jekk l-isforzi meħtieġa minn impriża humiex iġġustifikati jew le fl-interess ġenerali u humiex eċċessivi (13). Għal dan l-aħħar għan, għandu b’mod partikolari jintlaħaq bilanċ bejn, minn naħa, l-interess ġenerali li jiġġustifika l-investigazzjoni tal-Kummissjoni u l-obbligu impost fuqha li tikseb informazzjoni li tippermettilha twettaq il-kompiti assenjati lilha mit-Trattat FUE u, min-naħa l-oħra, il-volum ta’ xogħol tal-impriża li jirriżulta minn talba għal informazzjoni (14).
18.      Fit-tielet u l-aħħar lok, nenfasizza li l-evalwazzjoni tal-fatti ma tikkostitwixxix kwistjoni ta’ liġi suġġetta, bħala tali, għall-istħarriġ tal-Qorti tal-Ġustizzja, ħlief fil-każ tal-iżnaturament tal-provi pprodotti quddiem il-Qorti Ġenerali (15), li hija l-appellanti li għandha tistabbilixxi, billi tindika b’mod preċiż il-provi li ġew żnaturati minnha u billi turi l-iżbalji ta’ analiżi li, fil-fehma tagħha, wasslu lill-Qorti Ġenerali għal dan l-iżnaturament (16).
19.      Huwa fid-dawl ta’ din il-ġurisprudenza li ser neżamina l-fondatezza tal-argument tal-appellanti.
Fuq l-ewwel aggravji tal-appelli, dwar l-evalwazzjoni tan-natura neċessarja tal-informazzjoni mitluba mill-Kummissjoni fid-deċiżjonijiet kontenzjużi
20.      L-ewwel aggravji taż-żewġ appelli (17) huma bbażati fuq il-fatt li l-Qorti Ġenerali wettqet żball ta’ liġi billi qieset li t-termini ta’ tfittxija msemmija fis-sentenzi appellati kienu konformi mal-prinċipju ta’ neċessità stabbilit fl-Artikolu 18(1) u (3) tar-Regolament Nru 1/2003 (18). Dawn l-aggravji jinqasmu, rispettivament, fi tliet u erba’ partijiet (19).
Fuq ir-rilevanza tat-termini ta’ tfittxija użati mill-Kummissjoni
21.      Permezz tal-ewwel u t-tieni parti tal-ewwel aggravju fil-Kawża C‑496/23 P, kif ukoll permezz tal-ewwel u t-tielet parti tal-ewwel aggravju fil-Kawża C‑497/23 P, l-appellanti targumenta li l-Qorti Ġenerali qieset b’mod żbaljat li d-dokumenti kollha li jinkludu t-termini ta’ tfittxija identifikati fl-appell bħala “li jappartjenu għal-lingwaġġ ta’ kuljum” eżaminati setgħu jiġu preżunti neċessarji għall-investigazzjonijiet li wasslu għad-deċiżjonijiet kongtenzjużi (iktar ’il quddiem “l-investigazzjonijiet kontenzjużi”) (20).
22.      Fis-sentenzi appellati, il-Qorti Ġenerali, essenzjalment, eżaminat l-għan imsemmi fit-talba għal informazzjoni, jiġifieri s-suspetti ta’ ksur li l-Kummissjoni kellha l-intenzjoni tivverifika (21), u kkonkludiet li, fid-dawl taċ-ċirkustanzi mfakkra minn din tal-aħħar, li l-appellanti ma kkontestatx, din l-istituzzjoni, billi talbet lil din tal-aħħar tipproduċi d-dokumenti li jirriżultaw mill-applikazzjoni tat-termini ta’ tfittxija eżaminati, setgħet raġonevolment tippreżupponi, fid-data tad-deċiżjonijiet ikkontestati, li din l-informazzjoni kienet ta’ natura li tgħinha tiddetermina l-eżistenza tal-aġir imsemmi (22). Il-Qorti Ġenerali eskludiet ukoll li t-termini ta’ tfittxija eżaminati setgħu ma jkunux konformi mal-prinċipju ta’ neċessità minħabba n-numru kbir ta’ dokumenti identifikati mill-applikazzjoni ta’ dawn it-termini (23).
23.      F’dan ir-rigward, infakkar, preliminarjament, li l-evalwazzjoni, imwettqa mill-Qorti Ġenerali tan-neċessità tat-talba għal informazzjoni ma tikkostitwixxix, fis-sens tal-ġurisprudenza esposta fil-punt 18 ta’ dawn il-konklużjonijiet, punt ta’ liġi suġġett, bħala tali, għall-istħarriġ tal-Qorti tal-Ġustizzja, ħlief fil-każ tal-iżnaturament tal-provi prodotti quddiem il-Qorti Ġenerali. F’dan il-każ, jidhirli li l-appellanti ma ssostnix – u lanqas a fortiori turi – li l-Qorti Ġenerali żnaturat il-fatti jew il-provi meta stabbilixxiet, minn naħa, li t-termini ta’ tfittxija kienu ġew stabbiliti mill-Kummissjoni fid-dawl tal-provi li hija kellha u li huma marbuta mal-ksur allegat li huwa s-suġġett tal-investigazzjoni kontenzjuża, u min-naħa l-oħra, li s-sempliċi fatt li l-applikazzjoni tat-termini ta’ tfittxija eżaminati jagħtu lok għall-identifikazzjoni ta’ diversi dokumenti mhux rilevanti ma jikkontestax il-legalità tad-deċiżjonijiet kontenzjużi.
24.      Fi kwalunkwe każ, minkejja li l-argumenti mressqa mill-appellanti jistgħu jiġu miċħuda bħala inammissibbli fuq din il-bażi waħedha, madankollu nqis li huwa utli, sabiex jingħata dawl lill-Qorti tal-Ġustizzja, li tiġi eżaminata l-fondatezza tagħhom.
25.      Fir-rigward, fl-ewwel lok, tan-natura neċessarja tat-termini ta’ tfittxija eżaminati, nosserva li minkejja li, kif targumenta l-appellanti, skont il-ġurisprudenza tal-Qorti tal-Ġustizzja mfakkra fil-punt 16 ta’ dawn il-konklużjonijiet, sempliċi relazzjoni bejn dokument u l-allegat ksur ma hijiex suffiċjenti sabiex jiġi stabbilit li t-talba hija neċessarja, din il-ġurisprudenza tippreċiża wkoll li tali relazzjoni hija stabbilita meta l-Kummissjoni tista’ raġonevolment tippreżupponi, fid-data tat-talba, li d-dokumenti li jirriżultaw mit-termini ta’ tfittxija inkwistjoni kienu ta’ natura li jgħinuha tiddetermina l-eżistenza tal-allegat ksur, dak li l-Qorti Ġenerali rrilevat f’dan il-każ u li l-appellanti ma kkontestatx (24).
26.      Fit-tieni lok, nikkonstata li l-argument tal-appellanti huwa bbażat essenzjalment fuq il-fatt li t-termini ta’ tfittxija, min-natura ġenerika tagħhom, iwasslu inevitabbilment għall-identifikazzjoni ta’ numru kunsiderevoli ta’ dokumenti irrilevanti għall-investigazzjonijiet kontenzjużi, sitwazzjoni li hija tqis li tmur kontra l-prinċipju ta’ proporzjonalità (25).
27.      F’dan ir-rigward, nirrileva, l-ewwel nett, li sabiex talba għal informazzjoni bbażata fuq termini ta’ tfittxija tissodisfa l-kriterji previsti fl-Artikolu 18(1) tar-Regolament Nru 1/2003, ma huwiex meħtieġ li d-dokumenti kollha identifikati – jew anki li numru sinjifikattiv minnhom – jirriżultaw utli għall-finijiet tal-investigazzjoni (26). Għall-kuntrarju, il-fatt li wħud, jew anki l-maġġoranza, tad-dokumenti identifikati jistgħu jirriżultaw irrilevanti għall-investigazzjoni ma huwiex suffiċjenti, bħala tali, sabiex jitqies li t-termini ta’ tfittxija inkwistjoni ma għandhom ebda korrelazzjoni mal-ksur issuspettat mill-Kummissjoni (27). Fil-fatt, l-eżami tan-neċessità (u tal-proporzjonalità) tat-talba għal informazzjoni ma jistax ikun ibbażat fuq kriterju purament kwantitattiv jew statistiku (28).
28.      It-tieni nett, fid-dawl tal-konstatazzjoni mwettqa fil-punt preċedenti ta’ dawn il-konklużjonijiet, għandhom jiġu esklużi bħala ineffettivi l-argumenti tal-appellanti bbażati fuq eżempji konkreti li jipprovdu li ċerti termini ta’ tfittxija użati mill-Kummissjoni kienu pproduċew numru ta’ dokumenti mhux rilevanti għall-investigazzjoni (29), konstatazzjoni li ma hijiex ikkontestata minnha iżda li tibqa’ insuffiċjenti sabiex tikkontesta l-evalwazzjoni tal-Qorti Ġenerali (30).
29.      It-tielet nett, il-fatt li l-Kummissjoni setgħet tuża termini (jew kombinazzjonijiet ta’ termini) iktar speċifiċi jew tfittxijiet iktar proporzjonati, jew anki tagħmel it-talbiet tagħha b’mod li jkunu jistgħu raġonevolment jimmiraw għal dokumenti rilevanti, jew anki tipprevedi xi filtri jew garanziji oħra, ma jistax jikkontesta din il-konklużjoni. Fil-fatt, fid-dawl tal-ġurisprudenza tal-Qorti tal-Ġustizzja msemmija fil-punt 15 ta’ dawn il-konklużjonijiet, hija l-Kummissjoni li għandha tistabbilixxi t-tekniki ta’ investigazzjoni tagħha u tiddeċiedi, fid-dawl tal-indizji disponibbli, kif tikseb informazzjoni utli għall-investigazzjoni tagħha. Għalhekk, indipendentement mill-possibbiltà li tagħmel talbiet għal informazzjoni iktar ristretti, jekk jiġi stabbilit li l-Kummissjoni tista’ raġonevolment tippreżupponi li l-informazzjoni mitluba tista’ tgħinha tinvestiga l-ksur allegat, it-talba tagħha ma tistax tiġi kkontestata (31).
30.      Bl-istess mod, nosserva, kif targumenta l-Kummissjoni, u mingħajr ma dan huwa kkontestat mill-appellanti, li s-sentenzi appellati jistabbilixxu garanziji li japplikaw għat-talba għal informazzjoni, b’konformità, qabelxejn, mad-deċiżjonijiet ta’ emenda (32), imbagħad, mal-obbligu tas-sigriet professjonali (33), u fl-aħħar nett, mal-kunfidenzjalità tal-komunikazzjonijiet bejn avukati u klijenti kif ukoll mal-prattiki tajbin tal-Kummissjoni (34).
31.      Bħala konklużjoni, jidher li l-appellanti ma rnexxilhiex turi li t-termini ta’ tfittxija użati mill-Kummissjoni ma kinux ta’ natura li jipproduċu dokumenti rilevanti għall-investigazzjoni, li skont il-ġurisprudenza tal-Qorti tal-Ġustizzja, jikkostitwixxi l-kriterju determinanti sabiex tiġi stabbilita korrelazzjoni bejn it-talba għal informazzjoni u l-ksur allegat. Għalhekk, dawn it-termini jissodisfaw il-kundizzjonijiet previsti fl-Artikolu 18(1) tar-Regolament Nru 1/2003, minkejja l-fatt li jistgħu jwasslu għal numru kbir ta’ dokumenti irrilevanti għall-investigazzjoni, li ma huwiex suffiċjenti sabiex jikkontesta l-konklużjoni fuq imsemmija (35).
32.      Konsegwentement, nipproponi li l-ewwel parti tal-ewwel aggravju fiż-żewġ appelli, kif ukoll it-tieni parti tal-ewwel aggravju fil-Kawża C‑496/23 P u t-tielet parti tal-ewwel aggravju fil-Kawża C‑497/23 P jiġu miċħuda bħala inammissibbli jew infondati.
Fuq nuqqas ta’ motivazzjoni dwar in-neċessità ta’ limitazzjoni tal-portata tat-talba għal informazzjoni
33.      Permezz tat-tieni parti tal-ewwel aggravju fil-Kawża C‑497/23 P, l-appellanti tikkritika lill-Qorti Ġenerali li kisret l-obbligu tagħha ta’ motivazzjoni meta hija ċaħdet l-argument bbażat fuq il-fatt li l-Kummissjoni kellha tillimita l-portata tat-talba tagħha (36).
34.      Madankollu, jidhirli li, għall-kuntrarju ta’ dak li ssostni l-appellanti, il-punt 136 tal-imsemmija sentenza ma huwiex determinanti. Fil-fatt, il-motivazzjoni tal-Qorti Ġenerali hija dettaljata fil-punti 137 u 138 ta’ din is-sentenza, minn fejn jirriżulta, essenzjalment, li l-appellanti ma setgħetx issostni li l-Kummissjoni kellha tirrestrinġi l-portata tat-talba tagħha peress li, minn naħa, din kienet diġà limitata għal żewġ depożitorji u li l-perijodu kien l-istess bħal dak previst mill-investigazzjoni, u li, min-naħa l-oħra, il-Kummissjoni setgħet raġonevolment tippreżupponi, fid-data tad-deċiżjoni Facebook Data, li l-informazzjoni mitluba setgħet tkun utli għall-investigazzjoni (37).
35.      Konsegwentement, nipproponi li t-tieni parti tal-ewwel aggravju tal-appell fil-Kawża C‑497/23 P jiġi miċħud bħala infondat.
Fuq l-assenza ta’ garanziji ekwivalenti għal dawk previsti għall-ispezzjonijiet
36.      Permezz tat-tielet parti tal-ewwel aggravju fil-Kawża C‑496/23 P u r-raba’ parti tal-ewwel aggravju fil-Kawża C‑497/23 P, l-appellanti tikkritika lill-Qorti Ġenerali li ċaħdet, fis-sentenzi appellati, l-argument tagħha li l-Kummissjoni kisret il-prinċipju ta’ neċessità sa fejn hija talbet il-produzzjoni ta’ dokumenti mingħajr ma stabbilixxiet filtri jew garanziji tal-inqas ekwivalenti għal dawk mogħtija lill-impriżi fil-kuntest ta’ spezzjonijiet imwettqa skont l-Artikolu 20 tar-Regolament Nru 1/2003 (38).
37.      Fis-sentenzi appellati, il-Qorti Ġenerali enfasizzat li, fil-kuntest ta’ rikors għal annullament kontra deċiżjoni ta’ talba għal informazzjoni, hija ma kellhiex tistħarreġ il-legalità ta’ din id-deċiżjoni b’paragun mal-kuntest ġuridiku applikabbli għal deċiżjonijiet adottati fuq bażijiet legali differenti, bħad-deċiżjonijiet ta’ spezzjoni. Hija semmiet ukoll il-garanziji li hija qieset bħala adegwati għal talba għal informazzjoni bbażata fuq termini ta’ tfittxija, bħal dawk preżenti f’dan il-każ (39).
38.      Issa, l-appellanti ma tikkontestax in-natura adegwata tal-garanziji invokati mill-Qorti Ġenerali (40), u lanqas irnexxielha turi li din wettqet żbalji ta’ liġi billi ddeċidiet li ma kellhiex tivverifika jekk il-garanziji applikati f’dan il-każ kinux ekwivalenti għal dawk previsti fil-kuntest ta’ spezzjonijiet.
39.      Fil-fatt, jeżistu differenzi importanti bejn talba għal informazzjoni skont l-Artikolu 18 tar-Regolament Nru 1/2003 u spezzjoni bbażata fuq l-Artikolu 20 ta’ dan ir-regolament. Minkejja li, waqt l-iżvolġiment ta’ spezzjoni, ikkunsidrata min-natura tagħha bħala iktar invażiva minn talba għal informazzjoni (41), l-impriżi kkonċernati jibbenefikaw minn ċerti garanziji proċedurali (42), dawn il-garanziji ma humiex neċessarjament identiċi għal dawk applikabbli ma’ talba għal informazzjoni.
40.      B’mod iktar partikolari, fil-kuntest ta’ talba għal informazzjoni bbażata fuq termini ta’ tfittxija, id-destinatarju jkollu ħin suffiċjenti sabiex jelenka d-dokumenti identifikati u jeżaminahom bl-għajnuna tal-avukati tiegħu qabel jibgħathom lill-Kummissjoni (43). Ġeneralment qabel din it-talba jkun hemm kuntatti informali bejn il-Kummissjoni u l-impriża destinatarja jew l-avukati esterni tagħha (44). Barra minn hekk, il-Kummissjoni tista’ tistabbilixxi garanziji addizzjonali għal ċerti dokumenti sensittivi, bħall-proċedura tal-kamra virtwali tad-data stabbilita f’dan il-każ, jew tipprevedi li dawn id-dokumenti jintbagħtu f’forma redatta billi jitneħħew l-ismijiet tal-persuni kkonċernati u kull informazzjoni li tippermetti l-identifikazzjoni tagħhom. Barra minn hekk, it-terminu bejn il-komunikazzjoni tat-talba għal informazzjoni u d-data limitata ta’ komunikazzjoni ta’ dokumenti joffri lid-destinatarju ta’ din it-talba l-possibbiltà li jikkontestaha quddiem il-Qorti Ġenerali u li jitlob fi żmien xieraq miżuri provviżorji, kif effettivament seħħ f’dan il-każ. Fl-aħħar nett, l-impriża prevista mill-investigazzjoni tista’ mhux biss tirrifjuta li tikkomunika d-dokumenti koperti mill-kunfidenzjalità bejn avukat u l-klijent tiegħu, iżda wkoll tressaq lill-Kummissjoni talba mmotivata sabiex tiġbor lura dokumenti irrilevanti, u fil-każ ta’ rifjut, tikkontesta din id-deċiżjoni.
41.      Konsegwentement, nipproponi li t-tielet parti tal-ewwel aggravju fil-Kawża C‑496/23 P kif ukoll ir-raba’ parti tal-ewwel aggravju fil-Kawża C‑497/23 P jiġu miċħuda bħala infondati, u għaldaqstant, li l-ewwel aggravji f’dawn iż-żewġ appelli jiġu miċħuda fl-intier tagħhom.
Fuq iż-żewġ aggravji tal-appelli, relatati mal-evalwazzjoni globali tal-prinċipju ta’ neċessità
42.      Permezz tat-tieni aggravji taż-żewġ appelli (45), l-appellanti tikkritika, essenzjalment, lill-Qorti Ġenerali li wettqet żewġ żbalji ta’ liġi billi qieset, minn naħa, li evalwazzjoni globali tal-osservanza tal-prinċipju ta’ neċessità mill-Kummissjoni ma kinitx xierqa, anki jekk tkun possibbli, mingħajr ebda motivazzjoni dwar il-fattibbiltà ta’ tali evalwazzjoni (46), u min-naħa l-oħra, li t-termini ta’ tfittxija speċifikament ikkontestati mill-appellanti biss setgħu jkunu s-suġġett ta’ stħarriġ tal-osservanza tal-prinċipju ta’ neċessità mill-Qorti Ġenerali. Fil-Kawża C‑497/23 P, l-appellati tikkritika wkoll lill-Qorti Ġenerali, bħala t-tielet żball ta’ liġi, li ma eżaminatx in-neċessità ta’ ċerti termini ta’ tfittxija msemmija fir-rikors fl-ewwel istanza.
43.      Fis-sentenzi appellati, il-Qorti Ġenerali rrilevat, essenzjalment, li evalwazzjoni globali tal-osservanza tal-prinċipju ta’ neċessità mill-Kummissjoni ma kinitx xierqa, anki jekk tkun possibbli, u li huma biss it-termini ta’ tfittxija speċifikament ikkontestati mil-appellanti li jistgħu jkunu s-suġġett ta’ stħarriġ tal-osservanza tal-prinċipju ta’ neċessità mill-Qorti Ġenerali (47).
44.      F’dan ir-rigward, nirrileva li l-appellanti kkontestat biss xi termini ta’ tfittxija użati mill-Kummissjoni, jiġifieri madwar 130 u 250 għaż-żewġ sensiliet rispettivi, li taw lok għal madwar 590 u 2 500 kombinazzjoni (48). Madankollu, jidhirli diffiċli li jiġi sostnut li l-Qorti Ġenerali setgħet, abbażi ta’ dawn il-ftit termini, twettaq l-evalwazzjoni globali ta’ neċessità mitluba mil-appellanti (49). Fi kliem ieħor, anki jekk il-ftit termini ta’ tfittxija kkontestati minn din tal-aħħar kienu deċiżi ġenerali ħafna jew insuffiċjentement immirati, li ma jistax ikun il-każ f’dan il-każ (50), ma huwiex possibbli li jiġi preżunt li t-termini kollha, inkluż dawk li ma humiex ikkontestati, kellhom jitqiesu bl-istess mod (51).
45.      Tali konklużjoni ma tistax tiġi kkontestata mill-fatt, enfasizzat mill-appellanti, li l-Kummissjoni kienet talbet l-iżvelar tad-dokumenti kollha, mingħajr eċċezzjoni, miżmuma rispettivament minn ħames u tliet depożitarji, kif ukoll mill-predeċessuri jew suċċessuri tagħhom, fuq perijodu rispettivament ta’ ħames u ta’ seba’ snin, identifikati permezz ta’ tfittxijiet li jirrigwardaw ċertu numru ta’ termini allegatament komuni jew wiesgħa ħafna. Fil-fatt, sa fejn il-Kummissjoni setgħet raġonevolment tippreżupponi, fid-data tat-talba, li l-informazzjoni, ibbażata fuq it-termini ta’ tfittxija eżaminati, kienet ta’ natura li tgħinha tiddetermina l-eżistenza tal-ksur allegat (52), in-numru ta’ depożitarji (barra minn hekk limitat) kif ukoll il-perijodu rilevanti (li ma huwiex sproporzjonat fir-rigward tat-tul medju ta’ investigazzjonijiet fil-qasam tal-kompetizzjoni) jidhirli li ma jaffettwawx in-natura neċessarja tat-talba, meħuda inkunsiderazzjoni wkoll il-garanziji stabbiliti, b’mod partikolari tal-proċedura tal-kamra virtwali tad-data (53).
46.      Barra minn hekk, fir-rigward tal-fatt li, fit-tieni sentenza appellata, il-Qorti Ġenerali ma eżaminatx in-neċessità ta’ ċerti termini ta’ tfittxija (54), jidhirli li mir-rikors fl-ewwel istanza jirriżulta li l-appellanti ma allegatx li t-termini ta’ tfittxija kienu ġenerali ħafna u mhux immirati, iżda enfasizzat sempliċement li kienu jidentifikaw ċerti dokumenti irrilevanti, li, fid-dawl tal-analiżi tiegħi magħmula fil-punti 26 u 27 ta’ dawn il-konklużjonijiet, ma huwiex suffiċjenti sabiex jikkontesta l-legalità tas-sentenzi appellati.
47.      Għalhekk, nipproponi li t-tieni aggravji fiż-żewġ appelli għandhom jiġu miċħuda bħala infondati.
Fuq it-tielet aggravji tal-appelli, relatati mal-ipproċessar ta’ dokumenti mħallta
48.      Permezz tat-tielet aggravji taż-żewġ appelli (55), l-appellanti ssostni li l-Qorti Ġenerali wettqet żball ta’ liġi billi ddeċidiet li l-Kummissjoni setgħet titlob dokumenti mħallta, mingħajr ma tipprevedi garanziji u lanqas miżuri ta’ protezzjoni tal-informazzjoni personali (56). Dawn l-aggravji jinqasmu fi tliet partijiet (57).
49.      Preliminarjament, nirrileva li l-ipproċessar ta’ data personali mill-Kummissjoni huwa neċessarju u inererenti għall-funzjoni tagħha meta hija twettaq kompiti assenjati lilha fil-kwalità tagħha ta’ awtorità pubblika responsabbli mill-eżekuzzjoni ta’ regoli tal-kompetizzjoni tal-Unjoni. F’dan ir-rigward, l-Artikolu 5(1)(a) tal-EUDPR jipprevedi li l-ipproċessar ta’ data personali huwa legali jekk, u sa fejn, b’mod partikolari, dan l-ipproċessar huwa neċessarju għall-eżekuzzjoni ta’ kompitu ta’ interess pubbliku jew li jaqa’ taħt l-eżerċizzju ta’ awtorità pubblika mogħtija lill-istituzzjoni jew lill-korp tal-Unjoni (58).
Fuq il-fatt li l-analiżi tal-Qorti Ġenerali kienet limitata għall-Artikolu 9 tal-GDPR u għall-Artikolu 10 tal-EUDPR
50.      Permezz tal-ewwel parti tat-tielet aggravji taż-żewġ appelli, l-appellanti targumenta, essenzjalment, li l-Qorti Ġenerali wettqet żball ta’ liġi billi qieset li l-esklużjoni ta’ dokumenti mħallta mill-kamra virtwali tad-data kienet neċessarja u proporzjonata, billi llimitat l-eżami tagħha għad-dokumenti mħallta msemmija bħala eżempju u għall-punt dwar jekk dawn id-dokumenti kinux jinkludu data personali “sensittiva” koperta mill-Artikolu 9(1) tal-GDPR  u mill-Artikolu 10(1) tal-EUDPR, kif ukoll billi ddeċidiet li ma kinux jinkluduha (59), mingħajr ma estendiet l-eżami tagħha għall-allegat ksur tad-drittijiet fundamentali tal-protezzjoni tal-ħajja privata, stabbilit fl-Artikolu 7 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) u fl-Artikolu 8 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fondamentali, iffirmata f’Ruma fl‑4 ta’ Novembru 1950 (iktar ’il quddiem il-“KEDB”) (60).
51.      Fis-sentenzi appellati, il-Qorti Ġenerali, sabiex teżamina l-kompatibbiltà tad-deċiżjonijiet kontenzjużi mal-Artikolu 7 tal-Karta, evalwat jekk dawn id-deċiżjonijiet kienu jissodisfaw il-kundizzjonijiet stabbiliti fl-Artikolu 52(1) tagħha, fosthom dik tan-natura proporzjonata tal-indħil fil-ħajja privata (61). Għall-finijiet ta’ din tal-aħħar, il-Qorti Ġenerali eżaminat in-natura neċessarja tal-indħil, fir-rigward, b’mod partikolari, tal-esklużjoni ta’ ċerti kategoriji ta’ dokumenti mill-proċedura tal-kamra virtwali tad-data (62). Wara li osservat li hija r-rikorrenti li kellha tevalwa l-punt dwar jekk dokument li jinkludi data personali sensittiva kienx marbut mal-attivitajiet kummerċjali tagħha, il-Qorti Ġenerali qieset li kien eskluż li d-dokumenti msemmija fir-rikors kienu jinkludu data personali sensittiva fis-sens tal-Artikolu 9(1) tal-GDPR u tal-Artikolu 10(1) tal-EUDPR, qabel indikat li l-appellanti ma setgħetx tiddeduċi sempliċement mill-adozzjoni tad-deċiżjoni kkontestata li l-produzzjoni ta’ dokumenti mhux eżaminati fil-kamra virtwali tad-data kienet tikser id-dritt għar-rispett tal-ħajja privata tagħha u dik tal-persuni kkonċernati (63).
52.      F’dan ir-rigward, qabelxejn, nenfasizza li, għall-kuntrarju ta’ dak li ssostni l-appellanti, il-Qorti Ġenerali ma qisitx li l-Artikolu 9(1) tal-GDPR u l-Artikolu 10(1) tal-EUDPR ħolqu “sistema eżawrjenti ta’ protezzjoni tad-drittijiet għar-rispett tal-ħajja privata”, iżda sempliċement li dawn id-dispożizzjonijiet kienu rilevanti sabiex jiġi evalwat jekk id-deċiżjonijiet ikkontestati kinux jissodisfaw il-prinċipju ta’ proporzjonalità fis-sens tal-Artikolu 52(1) tal-Karta (64).
53.      Imbagħad, infakkar li l-Qorti Ġenerali eżaminat jekk id-dokumenti mħallta ċċitati bħala eżempju fir-rikorsi kinux jinkludi data personali sensittiva, kif iddefinita fl-Artikolu 9(1) tal-GDPR u fl-Artikolu 10(1) tal-EUDPR, u kkonkludiet li dawn id-dokumenti ma kellhomx ikunu suġġetti għall-proċedura tal-kamra virtwali tad-data, b’konformità mad-digrieti għal miżuri provviżorji (65), mingħajr ma dan huwa kkontestat mill-appellanti fil-kuntest taż-żewġ appelli tagħha (66).
54.      Fl-aħħar nett, inqis li l-fatt li dokument ma jinkludix data personali sensittiva koperta mill-Artikolu 9(1) tal-GDPR kif ukoll mill-Artikolu 10(1) tal-EUDPR
u li ma huwiex suġġett għall-proċedura tal-kamra virtwali tad-data ma jfissirx li dan id-dokument ma jibbenefikax minn protezzjoni xierqa (67). Barra minn hekk, minkejja li d-digriet għal miżuri provviżorji ma jippreċiżax dan b’mod espliċitu, jidhirli li l-proċedura tal-kamra virtwali tad-data hija ġġustifikata biss għad-dokumenti li, b’applikazzjoni tal-GDPR u tal-EUDPR, ma għandhomx, bħala prinċipju, jiġu pproċessati, jiġifieri d-dokumenti li fihom data personali sensittiva fis-sens ta’ dawn ir-regolamenti. Mill-banda l-oħra, huwa inevitabbli li l-Kummissjoni jkollha aċċess għad-dokumenti mħallta, minkejja n-“natura profondament intima u privata tal-informazzjoni personali” li huma jinkludu skont l-appellanti, sa fejn dawn id-dokumenti huma preżunti li jinkludu wkoll informazzjoni utli għall-investigazzjoni u sa fejn dawn jiġu pproċessati b’rispett tad-drittijiet tal-persuni kkonċernati (68).
55.      Din il-konklużjoni ma hijiex ikkontestata mis-sentenza tal‑4 ta’ Ottubru 2024, Bezirkshauptmannschaft Landeck (Tentattiv ta’ aċċess għad-data personali maħżuna fuq telefon ċellulari) (69), u lanqas miż-żewġ settijiet ta’ konklużjonijiet tal-Avukata Ġenerali Medina fil-kawżi magħquda Imagens Médicas Integradas et (70), invokati mill-appellanti waqt is-seduta. Fil-fatt, minn naħa, it-tagħlimiet ibbażati fuq din is-sentenza – li tissuġġetta l-possibbiltà li wieħed jaċċedi għad-data personali li tinsab f’telefon ċellulari fil-kuntest ta’ reat għal stħarriġ minn qabel ta’ qorti jew entità amministrattiva indipendenti, ħlief fil-każ ta’ urġenza debitament iġġustifikata – ma jidhirlix li huma trasponibbli għall-investigazzjonijiet imwettqa fil-qasam tal-kompetizzjoni (71). Min-naħa l-oħra, dawn il-konklużjonijiet jikkonfermaw il-legalità tal-konfiska ta’ posta elettronika bejn id-diretturi u l-impjegati ta’ impriża abbażi ta’ deċiżjoni ta’ spezzjoni adottata fil-kuntest ta’ investigazzjoni dwar ksur allegat tal-Artikoli 101 u 102 TFUE, peress li din id-deċiżjoni tiggarantixxi, b’mod partikolari, li l-ġbir ta’ data personali u l-aċċess tagħha, anki jekk b’mod anċillari fit-tfittxija ta’ informazzjoni kummerċjali, ikunu limitati għal dak li huwa strettament neċessarju għas-suġġett tal-investigazzjoni u jkunu ddedikati esklużivament għall-finijiet tagħha (72).
56.      Konsegwentement, nipproponi li l-ewwel parti tat-tielet aggravji fiż-żewġ appelli tiġi miċħuda bħala infondata.
Fuq l-eżistenza ta’ dokumenti mħallta li jinkludu data protetta
57.      Permezz tat-tieni parti tat-tielet aggravju taż-żewġ appelli, l-appellanti targumenta li l-Qorti Ġenerali applikat kriterju ġuridiku żbaljat meta hija eskludiet li d-dokumenti mħallta eżaminati fis-sentenzi appellati setgħu jinkludu informazzjoni personali protetta mill-Artikolu 7 tal-Karta u mill-Artikolu 8(1) tal-KEDB (73).
58.      F’dan ir-rigward, bilfors għandu jiġi rrikonoxxut li, fis-sentenzi appellati, il-Qorti Ġenerali qieset li d-dokumenti eżaminati ma kinux jinkludu data personali fis-sens tad-dispożizzjonijiet invokati mir-rikorrenti. Mill-banda l-oħra, hija qieset li dawn id-dokumenti ma kinux jinkludu data personali sensittiva fis-sens tal-Artikolu 9(1) tal-GDPR u kif ukoll tal-Artikolu 10(1) tal-EUDPR u li, minħabba dan il-fatt, huma kienu esklużi mill-proċedura tal-kamra virtwali tad-data.
59.      Barra minn hekk, għall-kuntrarju ta’ dak li ssostni l-appellanti, jidher evidenti li l-Qorti Ġenerali telqet mill-premessa li l-obbligu li jiġu pprovduti dokumenti mħallta kien jikkostitwixxi (jew tal-inqas, setgħa jikkostitwixxi) indħil fid-dritt għar-rispett tal-ħajja privata, li wassalha sabiex teżamina jekk id-deċiżjonijiet kontenzjużi kinux josservaw l-Artikolu 7 tal-Karta u kinux jissodisfaw il-kundizzjonijiet stabbiliti fl-Artikolu 52(1) tagħha (74).
60.      Konsegwentement, nipproponi li t-tieni parti tat-tielet aggravji fiż-żewġ appelli, tiġi miċħuda bħala infondata.
Fuq l-assenza ta’ garanziji għal dak li jirrigwarda d-dokumenti mħallta
61.      Permezz tat-tielet parti tat-tielet aggravju taż-żewġ appelli, l-appellanti ssostni li d-deċiżjonijiet kontenzjużi ma kinux jipprovdu
l-garanziji adegwati għall-protezzjoni ta’ informazzjoni personali kontenuta fid-dokumenti eżaminati, rispettivament, fil-punti 181 sa 183 u 229 sa 237 tas-sentenzi appellati, u li l-indħil fid-dritt għar-rispett għall-ħajja privata ma kienx proporzjonat u lanqas neċessarju sabiex jintlaħaq xi għan leġittimu (75).
62.      F’dan ir-rigward, infakkar li, minn naħa, il-fatt li l-Kummissjoni setgħet tipproċedi b’użu usa’ tal-proċedura tal-kamra virtwali tad-data (jew li l-Qorti Ġenerali setgħet timponi tali użu usa’ ta’ din il-proċedura) huwa irrilevanti għan-natura suffiċjenti tal-protezzjoni li jgawdu d-dokumenti mħallta (76), u li, min-naħa l-oħra, il-fatt li wħud, jekk mhux il-maġġoranza, tad-dokumenti identifikati abbażi tat-talba għal informazzjoni tal-Kummissjoni jistgħu jirriżultaw irrilevanti għall-investigazzjoni kontenzjuża ma jaffettwax, fih innifsu, in-natura neċessarja u proporzjonata ta’ din it-talba (77).
63.      Konsegwentement, nipproponi li t-tielet parti tat-tielet aggravji fiż-żewġ appelli tiġi miċħuda bħala infondata, u għalhekk, li t-tielet aggravji f’dawn iż-żewġ appelli jiġu miċħuda fl-intier tagħhom.
Konklużjoni
64.      Fid-dawl tal-kunsiderazzjonijiet kollha preċedenti, nipproponi li
l-Qorti tal-Ġustizzja għandha tiċħad iż-żewġ appelli.
1      Lingwa oriġinali: il-Franċiż.
2      Regolament tal-Kunsill tas‑16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli [101 u 102 TFUE] (ĠU Edizzjoni Speċjali bil-Malti, Kapitolu 8, Vol. 2, p. 205).
3      Dawn jirrigwardaw, minn naħa, id-Deċiżjoni C(2020) 3013 tal‑4 ta’ Mejju 2020 (Każ AT.40684 – Facebook Marketplace) (iktar ’il quddiem id-“Deċiżjoni inizjali Facebook Marketplace”), kif emendata bid-Deċiżjoni C(2020) 9229 tal‑11 ta’ Diċembru 2020 (iktar ’il quddiem id-“Deċiżjoni ta’ emenda Facebook Marketplace”), u, (iktar ’il quddiem, flimkien, id-“Deċiżjoni Facebook Marketplace”), kif ukoll, min-naħa l-oħra, id-Deċiżjoni C(2020) 3011 tal‑4 ta’ Mejju 2020 (Każ AT.40628 – Prattiki ta’ Facebook relatati mad-data) (iktar ’il quddiem id-“Deċiżjoni inizjali Facebook Data”), kif emendata bid-Deċiżjoni C(2020) 9231 tal‑11 ta’ Diċembru 2020 (iktar ’il quddiem id-“Deċiżjoni ta’ emenda Facebook Data”) (iktar ’il quddiem, flimkien, id-“Deċiżjoni Facebook Data”).
4      Dawn it-talbiet taw lok għall-adozzjoni ta’ żewġ deċiżjonijiet distinti, waħda skont l-Artikolu 18(3) tar-Regolament Nru 1/2003 u l-oħra skont l-Artikolu 18(2) ta’ dan ir-regolament. L-ewwel waħda kienet tinkludi iktar minn 100 mistoqsija dwar aspetti differenti tal-attivitajiet u tal-offerta ta’ prodotti tal-appellanti, filwaqt li t-tieni waħda kienet tinkludi 83 mistoqsija relatata ma’ Facebook Marketplace, man-networks soċjali u mal-fornituri ta’ reklami żgħar online.
5      Fl-istess jum, id-Direttur Ġenerali tad-Direttorat Ġenerali (DĠ) tal-Kompetizzjoni tal-Kummissjoni bagħat lill-appellanti ittri li jipproponu proċedura separata għall-produzzjoni ta’ dokumenti li, skont din tal-aħħar, kien fihom biss informazzjoni personali, totalment estranja għall-attivitajiet kummerċjali tagħha. Huwa, barra minn hekk, ippreċiża li dawn id-dokumenti kellhom jiġu inklużi fil-fajl biss wara li jkunu ġew eżaminati f’“kamra virtwali tad-data”.
6      Digrieti Facebook Ireland vs Il‑Kummissjoni (T‑451/20 R, EU:T:2020:515 u T‑452/20 R, EU:T:2020:516) (iktar ’il quddiem, flimkien, id-“digrieti dwar miżuri provviżorji”). Permezz tal-proċedura ta’ kamra virtwali tad-data, li kienet ibbażata fuq il-proposta tad-Direttur Ġenerali tad-DĠ tal-Kompetizzjoni, imsemmija fin-nota ta’ qiegħ il-paġna preċedenti ta’ dawn il-konklużjonijiet, l-appellanti identifikat id-dokumenti li jinkludu d-data kkonċernata, li kienu mibgħuta lill-Kummissjoni permezz ta’ mezz elettroniku separat, u mbagħad, imqiegħda f’kamra virtwali tad-data li kienet aċċessibbli biss għal numru kemm jista’ jkun limitat ta’ membri tat-tim inkarigat mill-investigazzjoni, fil-preżenza (virtwali jew fiżika) ta’ numru ekwivalenti ta’ avukati tal-appellanti.
Il-membri tat-tim inkarigat mill-investigazzjoni kellhom jeżaminaw u jagħżlu d-dokumenti inkwistjoni, filwaqt li jagħtu l-possibbiltà lill-avukati tal-appellanti li jikkummentaw dwarhom qabel ma d-dokumenti meqjusa rilevanti jiġu inklużi fil-fajl. Fil-każ ta’ nuqqas ta’ qbil fuq il-klassifikazzjoni ta’ dokument, l-avukati tal-appellanti kellhom id-dritt li jispjegaw ir-raġunijiet għan-nuqqas ta’ qbil tagħhom, u jekk dan jippersisti, l-appellanti setgħet titlob arbitraġġ quddiem id-Direttur tal-Informazzjoni, tal-Komunikazzjoni u tal-Mezzi tal-Komunikazzjoni tad-DĠ tal-Kompetizzjoni tal-Kummissjoni.
7      B’mod differenti mid-dokumenti protetti msemmija fil-punt 5 ta’ dawn il-konklużjonijiet, id-dokumenti mħallta ma humiex suġġetti għall-proċedura tal-kamra virtwali tad-data.
8      Fil-fatt, kif inhu ppreċiżat fil-premessa 23 tar-Regolament Nru 1/2004, il-Kummissjoni għandu jkollha fl-Unjoni kollha s-setgħa li teżiġi l-informazzjoni li hija neċessarja sabiex tiskopri l-prattiki pprojbiti mill-Artikoli 101 u 102 TFUE.
9      Ara, f’dan is-sens, is-sentenza tal‑10 ta’ Marzu 2016, HeidelbergCement vs Il‑Kummissjoni (C‑247/14 P, EU:C:2016:149, punti 20 u 21 kif ukoll il-ġurisprudenza ċċitata). Kif targumenta l-Kummissjoni, dan japplika wkoll a fortiori meta, bħal f’dan il-każ, it-talba għal informazzjoni hija adottata fi stadju bikri tal-proċedura, peress li ma jistax jiġi impost fuq il-Kummissjoni li tindika, fl-istadju tal-fażi ta’ investigazzjoni preliminari, minbarra l-preżunzjonijiet ta’ ksur li hija trid tivverifika, l-indizji, jiġifieri l-elementi li jwassluha sabiex tikkonċepixxi l-ipoteżi ta’ ksur tal-Artikoli 101 u 102 TFUE, peress li tali obbligu jipperikola l-bilanċ li l-ġurisprudenza tistabbilixxi bejn il-preżervazzjoni tal-effettività tal-investigazzjoni u l-preżervazzjoni tad-drittijiet tad-difiża tal-impriża kkonċernata (ara, f’dan is-sens, is-sentenza tal‑14 ta’ Marzu 2014, Cementos Portlan Valderrivas vs Il‑Kummissjoni, T‑296/11, EU:T:2014:121, punt 37).
10      Ara, f’dan is-sens, is-sentenza tal‑10 ta’ Marzu 2016, HeidelbergCement vs Il‑Kummissjoni (C‑247/14 P, EU:C:2016:149, punt 23).
11      Għalhekk, anki meta hija diġà għandha xi indizji, jew saħansitra provi dwar l-eżistenza ta’ ksur, il-Kummissjoni tista’ leġittimament tqis li huwa neċessarju li titlob informazzjoni supplimentari li tippermettilha tevalwa aħjar il-portata tal-ksur, tiddetermina t-tul tiegħu jew tidentifika ċ-ċirku tal-impriżi involuti (ara s-sentenza tat‑28 ta’ Jannar 2021, Qualcomm u Qualcomm Europe vs Il‑Kummissjoni, C‑466/19 P, iktar ’il quddiem is-“sentenza Qualcomm”, EU:C:2021:76, punt 69 kif ukoll il-ġurisprudenza ċċitata).
12      Ara s-sentenza (punt 70 kif ukoll il-ġurisprudenza ċċitata). B’mod iktar partikolari, il-Qorti tal-Ġustizzja rreferiet għall-punt 21 tas-sentenza tad‑19 ta’ Mejju 1994, SEP vs Il‑Kummissjoni (C‑36/92 P, EU:C:1994:205), li jirreferi għall-punt 21 tal-konklużjonijiet tal-Avukat Ġenerali Jacobs fil-kawża SEP vs Il‑Kummissjoni (C‑36/92 P, EU:C:1993:928), li ppreċiżat, essenzjalment, li sempliċi rabta bejn dokument u l-ksur allegat ma hijiex suffiċjenti sabiex tiġġustifika talba ta’ komunikazzjoni ta’ dan id-dokument, peress li r-relazzjoni għandha tkun tali li l-Kummissjoni tista’ raġonevolment tippreżupponi, fil-mument tat-talba, li d-dokument ser jgħinha tiddetermina l-eżistenza tal-ksur allegat.
13      Ara, f’dan is-sens, il-konklużjonijiet tal-Avukat Ġenerali Wahl fil-kawża Buzzi Unicem vs Il‑Kummissjoni (C‑267/14 P, EU:C:2015:696, punt 48).
14      Ara, f’dan is-sens, il-konklużjonijiet tal-Avukat Ġenerali Wahl fil-kawża Buzzi Unicem vs Il‑Kummissjoni (C‑267/14 P, EU:C:2015:696, punt 100). Dan tal-aħħar ippreċiża, b’mod partikolari, fir-rigward tal-interess ġenerali, li iktar ma l-ksur jippreġudika l-kompetizzjoni, iktar il-Kummissjoni għandu jkollha d-dritt li tistenna li impriża tagħmel sforz sabiex tikkomunika l-informazzjoni mitluba, b’konformità mad-dmir tagħha ta’ kooperazzjoni attiva, u fir-rigward tal-volum ta’ xogħol riżultanti, iktar ma jkun kbir u jtellef l-attenzjoni tal-persunal tal-impriża mix-xogħol normali tan-negozju tiegħu u jżid spejjeż żejda, iktar tista’ titqies eċċessiva t-talba għal informazzjoni.
15      B’konformità mal-Artikolu 256 TFUE, mal-ewwel paragrafu tal-Artikolu 58 tal-Istatut tal-Qorti tal-Ġustizzja tal-Unjoni Ewropea, u mal-Artikolu 168(1)(d) tar-Regoli tal-Proċedura tal-Qorti tal-Ġustizzja. Skont ġurisprudenza stabbilita tal-Qorti tal-Ġustizzja, meta l-Qorti Ġenerali tkun ikkonstatat jew evalwat il-fatti, il-Qorti tal-Ġustizzja tista’ biss teżerċita, abbażi tal-Artikolu 256 TFUE, stħarriġ fuq il-klassifikazzjoni legali tagħhom u l-konsegwenzi legali li rriżultaw minnha (ara, b’mod partikolari, is-sentenza Qualcomm, punt 42 kif ukoll il-ġurisprudenza ċċitata).
16      Barra minn hekk, dan l-iżnaturament għandu jidher b’mod manifest mill-annessi tal-proċess, mingħajr ma jkun meħtieġ li ssir evalwazzjoni ġdida tal-fatti u tal-provi (ara, b’mod partikolari, is-sentenza Qualcomm, punt 43 u l-ġurisprudenza ċċitata). Għalhekk, ma jkunx jissodisfa r-rekwiżiti li jirriżultaw mid-dispożizzjonijiet iċċitati appell li, mingħajr ma biss jinkludi argument li speċifikament jidentifika l-iżball ta’ liġi li jivvizzja s-sentenza appellata, sempliċement jirrepeti jew jirriproduċi kelma b’kelma l-motivi u l-argumenti li jkunu diġà tressqu quddiem il-Qorti Ġenerali, inklużi dawk li kienu bbażati fuq fatti espressament miċħuda minn dik il-qorti. Fil-fatt, tali appell fil-verità jikkostitwixxi talba intiża sabiex jinkiseb sempliċi eżami mill-ġdid tar-rikors ippreżentat quddiem il-Qorti Ġenerali, ċirkustanza li ma taqax taħt il-ġurisdizzjoni tal-Qorti tal-Ġustizzja (ara, b’mod partikolari, is-sentenza Qualcomm, punt 45 u l-ġurisprudenza ċċitata).
17      Dawn l-aggravji jikkorrispondu, rispettivament, għat-tieni parti tal-ewwel parti tal-ewwel motiv tar-rikors fl-ewwel istanza fil-Kawża C‑496/23 P u għat-tieni parti tal-ewwel parti tat-tieni motiv tar-rikors fl-ewwel istanza fil-Kawża C‑497/23 P.
18      Ara, rispettivament, il-punti 87 sa 108 u 132 sa 155 tas-sentenzi appellati.
19      Dawn il-partijiet jirrigwardaw, essenzjalment, l-assenza ta’ rilevanza tat-termini ta’ tfittxija użati mill-Kummissjoni (l-ewwel u t-tieni parti tal-ewwel aggravju fil-Kawża C‑496/23 P, kif ukoll l-ewwel u t-tielet parti tal-ewwel aggravju fil-Kawża C‑497/23 P), nuqqas ta’ motivazzjoni għal dak li jirrigwarda l-eżistenza ta’ għażliet ta’ tfittxija oħra u iktar proporzjonati (it-tieni parti tal-ewwel aggravju fil-Kawża C‑497/23 P) u l-fatt li l-Qorti Ġenerali ma ddeċidietx li garanziji komparabbli għal dawk applikabbli għad-deċiżjonijiet ta’ spezzjoni japplikaw ukoll għat-talbiet għal informazzjoni (it-tielet parti tal-ewwel aggravju fil-Kawża C‑496/23 P u r-raba’ parti tal-ewwel aggravju fil-Kawża C‑497/23 P).
20      L-ewwel parti tal-ewwel aggravju fiż-żewġ kawżi hija bbażata fuq il-fatt li l-Qorti Ġenerali ddeċidiet b’mod żbaljat li l-Kummissjoni setgħet raġonevolment tippreżupponi li t-termini ta’ tfittxija setgħu jgħinuha tiddetermina jekk l-aġir
imfittex kienx ġie adottat, filwaqt li t-tieni parti tal-ewwel aggravju fil-Kawża C‑496/23 P u t-tielet parti tal-ewwel aggravju fil-Kawża C‑497/23 P huma bbażati fuq il-fatt li l-Qorti Ġenerali ddeċidiet b’mod żbaljat li dokumenti setgħu jitqiesu irrilevanti għall-investigazzjoni biss wara l-applikazzjoni tat-termini ta’ tfittxija fid-databases tar-rikorrenti. B’mod iktar preċiż, l-appellanti targumenta li l-Qorti Ġenerali wettqet żball ta’ liġi billi qieset, essenzjalment, fil-punti 92 sa 95, 99 u 103 tal-ewwel sentenza appellata u fil-punti 134, 138, 140, 143 u 146 tat-tieni sentenza appellata, li l-prinċipju ta’ neċessità kien ġie osservat sempliċement sa fejn il-Kummissjoni setgħet raġonevolment tippreżupponi li t-termini ta’ tfittxija setgħu jgħinuha tiddetermina jekk l-aġir ikkritikat mill-Kummissjoni mid-deċiżjonijiet kontenzjużi kienx ġie adottat. Il-Qorti Ġenerali ma tat l-ebda importanza (jew, tal-inqas, importanza suffiċjenti) lill-fatt li t-termini ta’ tfittxija indebitament ġenerali magħżula mill-Kummissjoni, applikati għad-dokumenti kollha tad-destinatarji matul il-perijodu kollu, kienu jwasslu neċessarjament għall-elenkar ta’ maġġoranza kbira ta’ dokumenti li ma kellhom ebda rabta mal-investigazzjonijiet kontenzjużi (li numru kbir minnhom kienu jinkludu informazzjoni personali jew kummerċjali sensittiva), b’dan li l-Kummissjoni kienet taf minn qabel li l-approċċ tagħha kien ser jipproduċi inevitabbilment tali riżultati.
21      Ara l-punti 89 sa 97 tal-ewwel sentenza appellata, li jirreferu għall-premessi 1 u 2 tad-Deċiżjoni Facebook Marketplace, kif ukoll il-punti 134 sa 147 tat-tieni sentenza appellata, li jirreferu għall-premessa 4(i) u (iii), tad-Deċiżjoni Facebook Data. B’mod iktar partikolari, fl-ewwel sentenza appellata, il-Qorti Ġenerali, essenzjalment, iddeskriviet kif, skont il-Kummissjoni, it-termini ta’ tfittxija eżaminati kienu marbuta mal-investigazzjoni Facebook Marketplace (ara, b’mod partikolari, il-punt 89 ta’ din is-sentenza fir-rigward tat-termini “marketplace + advertising”, “Marketplace & grow*”, “marketplace + insight*”, “marketplace + advantage” u “marketplace + looked at”, “marketplace + quality” u “commerce + advantage”, kif ukoll il-punt 93 tal-imsemmija sentenza fir-rigward tat-terminu “commerce + awareness”). Bl-istess mod, fit-tieni sentenza appellata, il-Qorti Ġenerali ppreċiżat kif it-termini ta’ tfittxija inkwistjoni kienu marbuta mal-investigazzjoni Facebook Data (ara, b’mod partikolari, il-punt 134 ta’ din is-sentenza fir-rigward tat-terminu “big question” kif ukoll il-punti 139 sa 147 tal-imsemmija sentenza fir-rigward tat-termini “for free”, “shut* down” u “not good for us”).
22      Ara l-punti 92, 95 u 96 tal-ewwel sentenza appellata, kif ukoll il-punt 138 tat-tieni sentenza appellata (li għalih jirreferu ukoll il-punti 140, 143 u 146 ta’ din is-sentenza).
23      Ara, rispettivament, il-punti 99 u 154 tas-sentenzi appellati, fejn il-Qorti Ġenerali ppreċiżat, b’mod partikolari, li s-sempliċi fatt li l-applikazzjoni ta’ termini ta’ tfittxija tagħti lok għall-identifikazzjoni ta’ diversi dokumenti, li wħud minnhom jirriżultaw sussegwentement mhux rilevanti għall-investigazzjonijiet kontenzjużi, ma huwiex suffiċjenti, waħdu, sabiex jitqies li t-termini ta’ tfittxija inkwistjoni ma għandhom ebda korrelazzjoni mal-ksur issuspettat mill-Kummissjoni.
24      Għall-kuntrarju, l-appellanti tirrikonoxxi, essenzjalment, li l-kriterju sostnut mill-ġurisprudenza stabbilita tal-Qorti tal-Ġustizzja sabiex tistabbilixxi n-natura neċessarja tat-talba għal informazzjoni huwa li l-Kummissjoni tista’ raġonevolment tippreżupponi, fil-mument tat-talba, li l-informazzjoni ser tgħinha tiddetermina l-eżistenza tal-allegat ksur, u mhux li d-dokumenti kollha riżultanti minn din it-talba huma neċessarji għall-investigazzjonijiet kontenzjużi.
25      Barra minn hekk, il-Qorti Ġenerali allegatament wettqet żball ta’ liġi (rispettivament, fil-punti 99 u 150 tas-sentenzi appellati) billi ddeċidiet li dokumenti jistgħu jitqiesu irrilevanti għall-investigazzjoni biss wara l-applikazzjoni tat-termini ta’ tfittxija fid-databases tal-appellanti.
26      Barra minn hekk, għall-kuntrarju tal-argumenti mressqa mil-appellati, mis-sentenzi appellati ma jirriżultax li l-Qorti Ġenerali qieset li d-dokumenti kollha li jinkludu t-termini ta’ tfittxija użati mill-Kummissjoni setgħu jiġu preżunti neċessarji għall-investigazzjonijiet kontenzjużi. Kif tenfasizza l-Kummissjoni, l-argument tal-appellanti huwa bbażat, b’mod żbaljat, fuq l-idea li talba għal informazzjoni bbażata fuq termini ta’ tfittxija tissodisfa r-rekwiżit ta’ neċessità previst fl-Artikolu 18 tar-Regolament Nru 1/2003 biss jekk jista’ jkun mistenni li d-dokumenti kollha identifikati (jew il-maġġoranza jew anki ċertu numru partikolari minnhom) ikunu utli għall-investigazzjoni mwettqa mill-Kummissjoni.
27      Ara l-punt 99 tal-ewwel sentenza appellata. Kif targumenta l-Kummissjoni, il-fatt li wħud, jew anki l-maġġoranza, tad-dokumenti identifikati jistgħu a posteriori jirriżultaw inutli għall-investigazzjonijiet kontenzjużi huwa fil-fatt karatteristika normali ta’ kull investigazzjoni. Approċċ differenti jillimita indebitament is-setgħat ta’ awtorità responsabbli mill-investigazzjoni. Pereżempju, kif tenfasizza l-Kummissjoni, fil-kuntest ta’ informazzjoni għal finijiet ta’ investigazzjoni fiskali fil-kuntest tad-Direttiva tal-Kunsill 2011/16/UE tal‑15 ta’ Frar 2011 dwar il-kooperazzjoni amministrattiva fil-qasam tat-tassazzjoni u li tħassar id-direttiva 77/799/KEE (ĠU 2011, L 64, p. 1, rettifika fil-ĠU 2020, L 274, p. 58), kif emendata mid-Direttiva tal-Kunsill 2014/107/UE tad‑9 ta’ Diċembru 2014 (ĠU 2014, L 359, p. 1, rettifiki fil-ĠU 2020, L 279, p. 24 u fil-ĠU 2023, L 71, p. 42), il-Qorti tal-Ġustizzja ddeċidiet li l-kunċett ta’ “informazzjoni prevedibbilment rilevanti” huwa intiż sabiex jippermetti lill-awtorità rikjedenti titlob u tikseb l-informazzjoni kollha li hija tista’ raġonevolment tqis li se tkun rilevanti għall-finijiet tal-investigazzjoni tagħha, u l-unika limitazzjoni hija li din l-awtorità ma titlobx informazzjoni li ma hija ta’ ebda rilevanza għal din l-investigazzjoni, b’dan li l-qorti nazzjonali hija mfakkra li għandha tistabbilixxi li l-informazzjoni inkwistjoni ma tidhirx, b’mod manifest, li hija prevedibbilment irrilevanti (ara, f’dan is-sens, is-sentenza tas‑6 ta’ Ottubru 2020, État luxembourgeois (Dritt għal azzjoni ġudizzjarja kontra talba għal informazzjoni fil-qasam tat-tassazzjoni), C‑245/19 u C‑246/19, EU:C:2020:795, punti 110 sa 116 kif ukoll il-ġurisprudenza ċċitata). Il-Qorti tal-Ġustizzja ppreċiżat ukoll li l-fatt li ċerta informazzjoni prevedibbilment rilevanti prevista minn talba għal informazzjoni tirriżulta fl-aħħar mill-aħħar irrilevanti għall-finijiet tal-investigazzjoni bl-ebda mod ma jaffettwa l-legalità ta’ din it-talba (ara, f’dan is-sens, il-punti 121 sa 123 ta’ din is-sentenza).
28      Barra minn hekk, mistoqsija waqt is-seduta, l-appellanti wieġbet li hija ma tqisx li huwa possibbli li jiġi stabbilit kriterju kwantitattiv li jippermetti li jiġi ddeterminat jekk talba għal informazzjoni hijiex proporzjonata.
29      Permezz ta’ dawn l-eżempji, l-appellanti trid turi, fil-Kawża C‑496/23 P, li l-fatt li l-Kummissjoni kienet identifikat tliet studji li jinkludu t-terminu “insight” ma jfissirx li kull dokument li jinkludi t-termini “marketplace + insight*”, irrispettivament mis-suġġett jew mid-data tiegħu, fuq perijodu ta’ ħames snin, seta’ jgħinha tiddetermina l-eżistenza tal-aġir imfittex u li l-użu ta’ termini ta’ tfittxija oħra (jiġifieri, “commerce + advantage*” u “*commerce + awareness”) seta’ jipproduċi wkoll numru kbir ta’ dokumenti mhux rilevanti għall-investigazzjoni. Fil-Kawża C‑497/23 P, hija ssostni li l-Qorti Ġenerali, minn naħa, qieset b’mod żbaljat it-terminu ta’ tfittxija “big question” bħala neċessarju, peress li ż-żewġ depożitarji kienu żewġ personalitajiet pubbliċi li jokkupaw funzjonijiet importanti ħafna fi ħdan l-appellanti, b’tali mod li t-tfittxija ta’ dan it-terminu fid-dokumenti tagħhom kollha fuq diversi snin kien iwassal inevitabbilment għal numru kbir ta’ dokumenti mhux rilevanti (punt 137 tat-tieni sentenza appellata), u min-naħa l-oħra, injorat il-provi li juru, qabel ma ssir kwalunkwe tfittxija, li t-terminu ta’ tfittxija “big question” kien jagħti lok għall-elenkar ta’ numru kbir ta’ dokumenti.
30      Barra minn hekk, kif ippreċiżat fil-punt 17 ta’ dawn il-konklużjonijiet, l-ibbilanċjar, minn naħa, tal-interess ġenerali li jiġġustifika l-investigazzjoni tal-Kummissjoni u l-obbligu impost fuqha li tikseb informazzjoni li tippermettilha twettaq il-kompiti assenjati lilha mit-Trattat FUE ma’, min-naħa l-oħra, il-volum ta’ xogħol tal-impriża kkawżat minn talba għal informazzjoni, jeħtieġ evalwazzjoni ta’ eventwali diffikultajiet għar-rikorrenti dovuti għan-numru eċċessiv ta’ dokumenti li għandha tipproduċi, diffikultajiet li l-appellanti ma wrietx.
31      Barra minn hekk, l-appellanti ma tallegax li l-użu ta’ termini ta’ tfittxija huwa intrinsikament illegali u tirrikonoxxi li l-fatt li l-użu ta’ tali termini jista’ jipproduċi inevitabbilment dokumenti irrilevanti għall-investigazzjoni ma jeskludix l-eżistenza ta’ korrelazzjoni bejn it-talba għal informazzjoni u l-ksur allegat.
32      Ara, rispettivament, il-punti 159 u 217 tas-sentenzi appellati. Id-deċiżjonijiet ta’ emenda jipprevedu, b’mod partikolari, li d-dokumenti protetti jistgħu jiġu kkomunikati f’forma redatta, billi jitneħħew l-ismijiet tal-persuni kkonċernati u kull informazzjoni li tippermetti l-identifikazzjoni tagħhom, permezz ta’ kamra virtwali tad-data aċċessibbli biss għal numru kemm jista’ jkun ristrett ta’ membri tat-tim inkarigat mill-investigazzjoni, fil-preżenza (virtwali jew fiżika) ta’ numru ekwivalenti ta’ avukati tal-appellanti.
33      Ara, rispettivament, il-punti 200 u 255 tas-sentenzi appellati. L-uffiċjali u l-aġenti tal-Kummissjoni huma, bħala regola ġenerali, suġġetti għal obbligi stretti ta’ sigriet professjonali, li jipprojbixxuhom milli jiżvelaw l-informazzjoni kunfidenzjali miksuba bi tweġiba għal talba għal informazzjoni, inkluż wara li jieqfu mill-funzjonijiet tagħhom, kif ukoll milli jużawha għal finijiet differenti minn dawk li għalihom din tkun inkisbet.
34      Ara, rispettivament, il-punti 107 u 154 tas-sentenzi appellati. L-impriża milquta
mill-investigazzjoni għandha l-possibbiltà li tirrifjuta li tikkomunika dokumenti koperti mill-kunfidenzjalità bejn avukat u l-klijent tiegħu. Barra minn hekk, hija tista’ tressaq quddiem il-Kummissjoni talba mmotivata intiża għar-ritorn lura ta’ dokumenti identifikati irrilevanti, f’liema każ il-Kummissjoni tkun marbuta teżamina tali talba u, jekk ikun il-każ, tirritorna d-dokumenti mhux rilevanti, b’konformità mal-Komunikazzjoni tal-Kummissjoni dwar l-aħjar prattiċi għat-tmexxija tal-proċedimenti li jikkonċernaw l-Artikoli 101 u 102 tat-TFUE (ĠU 2011, C 308, p. 6).
35      Ara l-punt 27 ta’ dawn il-konklużjonijiet. Barra minn hekk, fir-rigward tal-argument tal-appellanti bbażat fuq il-fatt li l-Qorti Ġenerali, fil-punt 89 tal-ewwel sentenza appellata, ibbażat ruħha sempliċement fuq l-argument tal-Kummissjoni, mingħajr ma eżaminat l-argument li t-termini ta’ tfittxija indikati mill-Kummissjoni kienu jwasslu inevitabbilment għall-identifikazzjoni ta’ numru kunsiderevoli ta’ dokumenti irrilevanti għall-investigazzjoni, u lanqas tat spjegazzjonijiet f’dan ir-rigward, għandu jiġi rrilevat, kif jirriżulta mill-punt 90 ta’ din is-sentenza, li l-Qorti Ġenerali kkonstatat biss li d-dikjarazzjonijiet tal-Kummissjoni dwar ir-rilevanza tat-termini ta’ tfittxija eżaminati ma kinux ikkontestati mill-appellanti. Barra minn hekk, dwar l-argument li l-ispjegazzjonijiet tal-Kummissjoni, miġbura fil-qosor fil-punt 89 tal-imsemmija sentenza appellata u mhux ikkontestati fl-ewwel istanza, kienu pprovduti biss fl-istadju tar-risposta, huwa suffiċjenti li jitfakkar li, minkejja li fil-kuntest ta’ deċiżjoni ta’ talba għal informazzjoni fis-sens tal-Artikolu 18(3) tar-Regolament Nru 1/2003, il-Kummissjoni hija marbuta tindika s-suġġett tal-investigazzjoni tagħha u għalhekk tidentifika l-ksur allegat tar-regoli ta’ kompetizzjoni, madankollu hija ma hijiex marbuta tikkomunika lid-destinatarju ta’ deċiżjoni ta’ talba għal informazzjoni l-informazzjoni kollha għad-dispożizzjoni tagħha relatata mal-ksur allegat u lanqas li tagħmel analiżi legali preċiża ta’ dak il-ksur, sakemm hija tindika b’mod ċar is-suspetti li jkollha l-intenzjoni tivverifika (ara, f’dan is-sens, il-ġurisprudenza tal-Qorti tal-Ġustizzja esposta fil-punt 16 ta’ dawn il-konklużjonijiet).
36      L-appellanti tirreferi, f’dan ir-rigward, għall-punt 136 tat-tieni sentenza appellata, kif ukoll għall-punti 140, 143 u 146 tagħha, li sempliċement jirreferu għall-punt 136 ta’ din is-sentenza.
37      Barra minn hekk, il-punti 140, 143 u 146 tat-tieni sentenza appellata jirreferu espressament għall-punti 137 u 138 ta’ din is-sentenza. Barra minn hekk, sa fejn, fir-replika tagħha, l-appellanti targumenta li l-punti 137 u 138 tal-imsemmija sentenza ma jispjegawx għaliex hija ma tistax issostni li l-Kummissjoni kellha tillimita t-talba tagħha għall-posta elettronika tirreferi għall-posta elettronika inizjali jew b’rabta ma’ din tal-aħħar, jew anki tillimita b’mod sinjifikattiv it-talba tagħha b’mezzi oħra, għandu jiġi kkonstatat li dan l-argument huwa inammissibbli, peress li jikkostitwixxi motiv ġdid imqajjem mill-appellanti li, barra minn hekk, huwa intiż li jikkontesta mhux in-nuqqas ta’ motivazzjoni iżda pjuttost il-fondatezza tagħha. Fi kwalunkwe każ, dan l-argument jista’ jiġi miċħud abbażi tal-istess loġika bħall-argument espost fil-punt 29 ta’ dawn il-konklużjonijiet.
38      Ara, rispettivament, il-punti 105 u 106 kif ukoll 152 u 153 tas-sentenzi appellati.
39      Ara, rispettivament, il-punti 107 u 154 tas-sentenzi appellati.
40      Ara l-punt 30 ta’ dawn il-konklużjonijiet.
41      Fil-fatt, fil-kuntest ta’ dawn l-ispezzjonijiet, l-uffiċjali tal-Kummissjoni jintervjenu b’mod mhux mistenni fil-bini tal-impriża u jistgħu jiksbu numru kbir ta’ dokumenti li jistgħu jkunu rilevanti, u kultant jikkopjaw saħansitra l-hard disk kollu tal-kompjuters ta’ ċerti impjegati tal-impriża prevista.
42      Bħala eżempju, id-dokumenti ta’ natura mhux professjonali huma esklużi mill-kamp ta’ investigazzjoni tal-Kummissjoni u l-impriżi suġġetti għal spezzjoni jistgħu jibbenefikaw minn assistenza legali (ara, b’mod partikolari, id-digrieti dwar miżuri provviżorji, punt 45 u l-ġurisprudenza ċċitata).
43      Barra minn hekk, kif indikat, rispettivament, fil-punti 107 u 154 tas-sentenzi appellati, l-avukati u l-impriżi għandhom il-possibbiltà li jirrifjutaw il-komunikazzjoni ta’ dokumenti li jaqgħu taħt il-kunfidenzjalità ta’ bejn l-avukat u l-klijent tiegħu, mingħajr ma jkollhom jużaw il-proċedura tal-envelop issiġillat prevista mill-ġurisprudenza li tirriżulta mis-sentenza tal-Qorti Ġenerali tas‑17 ta’ Settembru 2007, Akzo Nobel Chemicals vs Il‑Kummissjoni (T‑125/03 u T‑253/03, EU:T:2007:287, punti 83 u 84).
44      L-impriża prevista, jew l-avukati esterni tagħha, jistgħu, b’mod partikolari, jikkonsultaw mal-Kummissjoni minn qabel dwar il-portata tat-talba u l-għażla tat-termini ta’ tfittxija, kif ukoll jitolbu wkoll lil din l-istituzzjoni estensjoni tat-terminu għat-tweġiba jew l-emenda sussegwenti tad-deċiżjoni.
45      Dawn l-aggravji jikkorrispondu għall-ewwel parti tal-ewwel parti tal-ewwel motivi taż-żewġ rikorsi fl-ewwel istanza, li kienu eżaminati, rispettivament, fil-punti 71 sa 86 u 116 sa 131 tas-sentenzi appellati.
46      Hija tirrileva, b’mod partikolari, li kien impossibbli li turi, fil-kuntest ta’ rikors għal annullament limitat għal 50 paġna (skont id-Dispożizzjonijiet Prattiċi għall-implimentazzjoni tar-Regoli tal-Proċedura tal-Qorti Ġenerali), li kull wieħed mit-termini ta’ tfittxija jwassal għall-produzzjoni ta’ informazzjoni inutli u irrilevanti.
47      Ara, rispettivament, il-punti 75 sa 79 u 120 sa 124 tas-sentenzi appellati. Il-Qorti Ġenerali ppreċiżat ukoll li l-fatt li ċerti termini ta’ tfittxija jistgħu jkunu vagi wisq, ma kellu ebda effett fuq il-fatt li termini oħra ta’ tfittxija jistgħu jkunu suffiċjentement preċiżi jew immirati u seta’ jwassal biss għal annullament parzjali tad-deċiżjonijiet kontenzjużi.
48      Barra minn hekk, permezz tal-argumenti mressqa fil-kuntest tal-ewwel parti tal-ewwel u t-tieni motivi tagħha fl-ewwel istanza, l-appellanti, essenzjalment, argumentat biss li d-deċiżjoni inizjali kisret l-Artikolu 18(3) tar-Regolament Nru 1/2003, sa fejn hija kienet teħtieġ il-produzzjoni ta’ diversi dokumenti li ma kinux rilevanti għall-investigazzjoni kontenzjuża. It-tieni parti tal-ewwel aggravji tal-appell, ibbażata fuq allegat nuqqas ta’ evalwazzjoni globali, hija biss żvilupp ta’ dawn l-argumenti bi tweġiba, rispettivament, għall-punti 71 sa 79 u 116 sa 124 tas-sentenzi appellati, li jsegwu t-titolu “[f]uq il‑portata tal‑argumenti tar‑rikorrenti u l‑identifikazzjoni tat‑termini ta’ tfittxija kkontestati”, li ma jirrigwardawx ilmenti partikolari iżda jikkostitwixxu speċi ta’ premessa għat-tweġiba tal-Qorti Ġenerali għall-ewwel parti tal-ewwel u t-tieni motiv.
49      Minkejja li l-appellanti ssostni, essenzjalment, li għandu jkun possibbli li tikkontesta l-legalità tal-approċċ adottat mill-Kummissjoni fl-intier tiegħu u mhux biss il-legalità ta’ termini ta’ tfittxija speċifiċi, ma narax kif il-legalità ta’ tali approċċ globali tista’ tiġi kkontestata sempliċement abbażi ta’ termini ta’ tfittxija speċifikament ikkontestati, iktar u iktar meta, kif irrilevat il-Qorti Ġenerali, il-Kummissjoni setgħet raġonevolment tippreżupponi, fid-data tat-talba, li d-dokumenti li jirriżultaw mit-termini ta’ tfittxija inkwistjoni setgħu jgħinuha tiddetermina l-eżistenza tal-ksur allegat (ara l-punt 25 ta’ dawn il-konklużjonijiet). Fil-fehma tiegħi, is-sitwazzjoni tista’ tkun differenti biss jekk jintwera li l-Kummissjoni setgħet raġonevolment tipprevedi li t-termini ta’ tfittxija użati ma kienu ser jipproduċu ebda riżultat utli għall-investigazzjonijiet kontenzjużi.
50      Kif jirriżulta mill-analiżi tal-ewwel aggravji ta’ dawn l-appelli, l-appellanti ma wrietx li l-Qorti Ġenerali wettqet żball ta’ liġi billi ċaħdet dawn il-motivi għal dak li jirrigwarda t-termini ta’ tfittxija li hija kkontestat.
51      Barra minn hekk, kif tosserva l-Kummissjoni, huwa plawżibbli li l-appellanti għażlet li tikkontesta t-termini ta’ tfittxija li hija qieset bħala l-iktar ġenerali u l-inqas immirati fosthom kollha. Fl-aħħar nett, fir-rigward tal-ostakolu, irrilevat mill-appellanti, dwar il-limitu tan-numru ta’ paġni għal rikors għal annullament, previst fil-punt 105 tad-Dispożizzjonijiet Prattiċi ta’ Implimentazzjoni tar-Regoli tal-Proċedura tal-Qorti Ġenerali applikabbli ratione temporis (li jikkorrispondi għall-punt 156 tat-test attwalment fis-seħħ), għandu jiġi kkonstatat li dan il-limitu ma huwiex assolut, peress li l-punt 106 ta’ dawn id-dispożizzjonijiet (li jikkorrispondi għall-punt 157 tat-test attwalment fis-seħħ) jippermetti li dawn il-massimi jinqabżu f’każijiet partikolarment kumplessi fil-liġi jew fil-fatt.
52      Ara l-punt 16 ta’ dawn il-konklużjonijiet.
53      Barra minn hekk, l-appellanti ma targumentax li t-talba għal informazzjoni imponitilha volum ta’ xogħol sproporzjonat (ara l-punt 17 ta’ dawn il-konklużjonijiet).
54      Dawn huma, b’mod partikolari, it-termini ta’ tfittxija msemmija fin-noti ta’ qiegħ il-paġna 95, 97 u 99 tar-rikors fl-ewwel istanza.
55      Dawn l-aggravji jikkorrispondu, rispettivament, għal parti mill-ewwel parti tat-tieni u t-tielet motiv tar-rikors fl-ewwel istanza.
56      Ara, rispettivament, il-punti 177 sa 185 u 224 sa 239 tas-sentenzi appellati.
57      Dawn il-partijiet huma bbażati, l-ewwel waħda, fuq il-fatt li l-analiżi tal-Qorti Ġenerali kienet limitata għall-Artikolu 9 tar-Regolament (UE) 2018/1725 tal-Parlament Ewropew u tal-Kunsill tat‑23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU 2018, L 95, p. 39) (iktar ’il quddiem il-“GDPR” u l-Artikolu 10 tar- Regolament (UE) 2018/1725 tal-Parlament Ewropew u tal-Kunsill tat‑23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU 2018, L 295, p. 39) (iktar ’il quddiem l-“EUDPR”), it-tieni waħda, fuq l-eżistenza ta’ dokumenti mħallta li jinkludu data protetta, u t-tielet waħda, fuq l-assenza ta’ garanziji għal dak li jirrigwarda d-dokumenti mħallta.
58      Barra minn hekk, kif tfakkar il-Qorti Ġenerali, rispettivament, fil-punti 200 u 255 tas-sentenzi appellati, għandu jiġi nnotat li l-uffiċjali u l-aġenti tal-Kummissjoni huma suġġetti għal obbligi stretti ta’ sigriet professjonali skont l-Artikolu 339 TFUE u l-Artikolu 28 tar-Regolament Nru 1/2003, u huma marbuta bl-Artikolu 17 tar-Regolamenti tal-Persunal tal-Unjoni Ewropea, li jipprojbixxilhom, inkluż wara t-tmiem tal-funzjonijiet tagħhom, kull żvelar mhux awtorizzat tal-informazzjoni riċevuta waqt il-qadi ta’ dmirijiethom, sakemm dik l-informazzjoni ma tkunx diġà magħmula pubblika jew hija aċċessibbli għall-pubbliku.
59      Ara, rispettivament, il-punti 180 sa 183 u 228 sa 232 tas-sentenzi appellati.
60      B’mod iktar preċiż, permezz tal-ħames argumenti tagħha, hija tenfasizza, minn naħa (l-ewwel u t-tieni argument), li xejn ma jippermetti li jiġi ddikjarat li l-Artikolu 9(1) tal-GDPR u l-Artikolu 10 tal-EUDPR ħolqu sistema eżawrjenti ta’ protezzjoni tad-drittijiet għar-rispett tal-ħajja privata, u lanqas li, b’konformità mal-Artikolu 52(1) tal-Karta, il-GDPR u l-EUDPR għandhom l-għan li jillimitaw il-portata tad-drittijiet għar-rispett tal-ħajja privata protetti mill-Karta, u, min-naħa l-oħra (it-tielet sal-ħames argument), li l-ġurisprudenza tal-Qorti Ewropea tad-Drittijiet tal-Bniedem u dik tal-Qorti tal-Ġustizzja juru li l-protezzjoni tad-dritt għar-rispett tal-ħajja privata testendi lil hinn mill-kategoriji partikolari ta’ data personali previsti fl-Artikolu 9(1) tal-GDPR, u li l-osservanza tar-regoli fil-qasam tal-ipproċessar ta’ data hija distinta mill-protezzjoni tad-drittijiet fundamentali.
61      L-ewwel nett, il-Qorti Ġenerali eżaminat, l-eżistenza ta’ bażi legali tal-indħil fil-ħajja privata (rispettivament, punti 137 sa 147 u 184 sa 194 tas-sentenzi appellati), it-tieni nett, it-tfittxija ta’ għanijiet ta’ interess ġenerali rrikonoxxuti mill-Unjoni (rispettivament, punti 148 sa 151 u 195 sa 198 ta’ dawn is-sentenzi), it-tielet nett, ir-rispett tal-kontenut essenzjali tad-dritt għar-rispett tal-ħajja privata (rispettivament, punti 152 u 199 tal-imsemmija sentenzi), u r-raba’ nett, in-natura proprozjonata tal-indħil fil-ħajja privata (rispettivament, punti 153 sa 196 u 200 sa 251 tal-istess sentenzi). Hija eżaminat ukoll, il-ħames nett, l-argumenti tal-appellati li jirrigwardaw in-natura inadegwata jew insuffiċjenti tas-sigriet professjonali sabiex tiġi żgurata l-protezzjoni effikaċi tal-ħajja privata tal-persuni involuti fl-investigazzjonijiet kontenzjużi u d-data personali tagħhom (rispettivament, punti 197 sa 209 u 252 sa 264 tas-sentenzi appellati).
62      B’mod iktar partikolari, fir-rigward tan-natura proporzjonata tal-indħil, il-Qorti Ġenerali eżaminat, fl-ewwel lok, in-natura xierqa tal-indħil (rispettivament, punti 155 u 202 tas-sentenzi appellati), fit-tieni lok, in-natura neċessarja tiegħu, fir-rigward, l-ewwel nett, tal-livell ta’ protezzjoni insuffiċjenti tal-proċedura fis-sala virtwali tad-data (rispettivament, punti 157 sa 176 u 204 sa 223 ta’ dawn is-sentenzi), it-tieni nett, tal-esklużjoni ta’ ċerti kategoriji ta’ dokumenti mill-proċedura tal-kamra virtwali tad-data (rispettivament, punti 177 sa 185 u 224 sa 239 tal-imsemmija sentenzi), u t-tielet nett, il-volum ta’ xogħol allegatament sproporzjonat impost minn din il-kamra ta’ data virtwali (rispettivament, punti 186 sa 190 u 240 sa 244 tal-imsemmija sentenzi), u fit-tielet lok, l-allegata assenza ta’ bbilanċjar bejn il‑bżonnijiet tal‑investigazzjoni u l‑protezzjoni tad‑drittijiet tar‑rikorrenti (rispettivament, punti 191 sa 196 u 245 sa 251 tas-sentenzi appellati).
63      Ara, rispettivament, il-punti 179 sa 184 u 226 sa 238 tas-sentenzi appellati.
64      Ara, rispettivament, il-punti 166 u 213 tas-sentenzi appellati.
65      Ara, rispettivament, il-punti 180 sa 183 u 228 sa 237 ta’ dawn is-sentenzi.
66      Barra minn hekk, l-appellanti ma ppreżentatx appell minn dawn id-digrieti, li stabbilixxew il-proċedura tal-kamra virtwali tad-data.
67      Ara, rispettivament, il-punti 184 u 238 tas-sentenzi appellati. Mill-banda l-oħra, l-appellanti titlaq mill-premessa li, jekk dokument ma jitqigħedx fil-kamra virtwali tad-data, huwa ma jibbenefikax minn protezzjoni xierqa mill-perspettiva tar-rispett tal-ħajja privata, mingħajr ma tikkontesta (u wisq inqas turi) l-evalwazzjoni tal-Qorti Ġenerali (rispettivament, fil-punti 197 sa 210 u 252 sa 264 tas-sentenzi appellati), li tipprovdi li d-dokumenti mħallta jibbenefikaw ukoll minn protezzjoni adegwata fir-rigward tal-obbligu tas-sigriet professjonali impost fuq l-aġenti tal-Kummissjoni skont l-Artikolu 339 TFUE u l-Artikolu 28(1) tar-Regolament Nru 1/2003.
68      Barra minn hekk, peress li l-appellanti targumenta li dawn id-dokumenti huma “kompletament irrilevanti għall-investigazzjoni”, preżunt li dan il-fatt ingħatat il-prova tiegħu, għandu jitfakkar li, b’konformità mal-evalwazzjoni tal-ewwel aggravji taż-żewġ appelli, il-fatt li wħud, jew anki l-maġġoranza, tad-dokumenti identifikati jistgħu jirriżultaw irrilevanti għall-investigazzjonijiet kontenzjużi ma huwiex suffiċjenti sabiex issir il-prova li d-deċiżjonijiet kontenzjużi huma vvizzjati bi żbalji ta’ liġi (ara, b’mod partikolari, il-punt 27 ta’ dawn il-konklużjonijiet). L-istess japplika għall-argument tal-appellanti li l-kunċett ta’ “ħajja privata” huwa usa’ minn dak ta’ “data personali sensittiva” u jinkludi wkoll ċerti postijiet jew attivitajiet professjonali jew kummerċjali, li ma jipprekludix li l-informazzjoni mitluba (sa fejn hija tinkludi informazzjoni professjonali jew kummerċjali marbuta mal-għan tal-investigazzjonijiet kontenzjużi) tista’ tkun is-suġġett ta’ eżami mill-aġenti tal-Kummissjoni fl-eżerċizzju tal-funzjonijiet tagħhom.
69      C‑548/21, EU:C:2024:830.
70      C‑258/23 sa C‑260/23, EU:C:2024:537 u EU:C:2025:814.
71      F’dan ir-rigward, naqbel mal-analiżi magħmula mill-Avukata Ġenerali Medina fil-konklużjonijiet tagħha fil-kawżi magħquda Imagens Médicas Integradas et (C‑258/23 sa C‑260/23, EU:C:2025:814, punti 39 sa 44).
72      Ara l-konklużjonijiet tal-Avukata Ġenerali Medina fil-kawżi magħquda Imagens Médicas Integradas et (C‑258/23 sa C‑260/23, EU:C:2025:814, punt 33 u l-ġurisprudenza ċċitata). Hija rrilevat ukoll, fl-istess punt, li jekk l-investigazzjoni titwettaq permezz ta’ software ta’ investigazzjoni informatika, il-proċedura ta’ indiċjar li tippreċedi t-tfittxija ta’ informazzjoni kummerċjali rilevanti għall-investigazzjoni għandha titwettaq permezz tal-użu ta’ kliem prinċipali ddefinit b’mod rigoruż fir-rigward tas-suġġett predefinit tal-investigazzjoni.
73      Ara, rispettivament, il-punti 180 sa 183 u 228 sa 237 tas-sentenzi appellati.
74      Ara, rispettivament, il-punti 136 u 183 tas-sentenzi appellati, kif ukoll l-analiżi magħmula, rispettivament, fil-punti 137 sa 210 u 176 sa 265 ta’ dawn is-sentenzi..
75      B’mod partikolari, hija targumenta, minn naħa, li d-dokumenti mħallta ma kinux suġġetti għall-proċedura tal-kamra virtwali tad-data, li kienet tagħti ċerta protezzjoni lill-informazzjoni personali kontenuta f’dawn id-dokumenti, u min-naħa l-oħra, li l-parti l-kbira tad-dokumenti li jirriżultaw mit-termini ta’ tfittxija użati mill-Kummissjoni kienu jirrigwardaw kwistjonijiet kompletament irrilevanti għall-investigazzjonijiet kontenzjużi.
76      Barra minn hekk, l-appellanti ma tikkontestax l-evalwazzjoni tal-Qorti Ġenerali dwar l-allegata inadegwatezza jew insuffiċjenza tas-sigriet professjonali (ara, rispettivament, il-punti 197 sa 209 u 252 sa 264 tas-sentenzi appellati, kif ukoll in-nota ta’ qiegħ il-paġna 58 ta’ dawn il-konklużjonijiet).
77      Ara l-punt 27 ta’ dawn il-konklużjonijiet.